b'\n_START_ARTICLE_\nAlberigo Evani\n_START_SECTION_\nKlupska karijera\n_START_PARAGRAPH_\nEvani je proizvod nogometne \xc5\xa1kole AC Milana a u klubu je proveo najve\xc4\x87i dio svoje igra\xc4\x8dke karijere. \xc4\x8clanom seniorske mom\xc4\x8dadi postao je 1980. godine te je svoju prvu prvenstvenu utakmicu odigrao 21. lipnja 1981. u gostuju\xc4\x87oj utakmici bez pogodaka protiv Bologne. Te sezone je s mom\xc4\x8dadi bio prvak Serie B._NEWLINE_Nakon \xc5\xa1to je klub 1987. preuzeo Arrigo Sacchi, Evani je postao klju\xc4\x8dni igra\xc4\x8d AC Milana koji je tada osvojio talijansko prvenstvo i dvije Lige prvaka. Dobri rezultati nastavili su se i odlaskom Sacchija i dolaskom Fabija Capella, tako da je Evani s klubom 1992. i 1993. osvojio dva uzastopna naslova talijanskog prvaka._NEWLINE_1993. godine Evani je potpisao za Sampdoriju u kojoj je proveo \xc4\x8detiri sezone te je s njome osvojio Coppa Italiju. Do kraja igra\xc4\x8dke karijere jo\xc5\xa1 je nastupao za Reggianu i Carrarese.\n_START_SECTION_\nReprezentativna karijera\n_START_PARAGRAPH_\nEvani je najprije nastupao za U21 selekciju s kojom je stigao do polufinala europskog juniorskog prvenstva 1984. godine. Tako\xc4\x91er, bio je \xc4\x8dlan mlade reprezentacije koja je 1988. nastupila na Olimpijadi u Seoulu te je s njome osvojio \xc4\x8detvrto mjesto, izgubiv\xc5\xa1i od Zapadne Njema\xc4\x8dke._NEWLINE_Nakon \xc5\xa1to je 1991. godine Sacchi preuzeo talijansku reprezentaciju, uveo je Alberiga Evanija koji je tijekom njegovog mandata bio standardni igra\xc4\x8d. S Italijom je nastupio na Svjetskom prvenstvu 1994. u SAD-u na kojem su Azzuri stigli do finala protiv Brazila. U utakmici bez pogodaka, pitanje svjetskog prvaka odlu\xc4\x8divalo se izvo\xc4\x91enjem kaznenih udaraca. Evani je tada uspio realizirati svoj jedanaesterac, me\xc4\x91utim Italija je ostala bez svjetskog naslova zbog proma\xc5\xa1aja Franca Baresija, Danielea Massara i Roberta Baggija._NEWLINE_Ta utakmica je za Evanija ujedno bila i posljednja u nacionalnom dresu.\n_START_SECTION_\nTrenerska karijera\n_START_PARAGRAPH_\nAlberigo je trenersku karijeru zapo\xc4\x8deo u klubu iz kojeg je potekao, AC Milanu. U njemu je vodio mlade sastave. Od 1998. do 2005. vodio je "giovanile", od 2005. do 2008. sastav do 17 godina ("Allievi Nazionali") te 2008. do 2009. sastav za prvenstvo "Primavera" na kojem smiju sudjelovati igra\xc4\x8di starosti od 15 do 19 godina. Na seniorskoj razini debitirao 2009. u sanmarinskom istoimenom ni\xc5\xbeeliga\xc5\xa1u. Poslije toga je istovremeno vodio mlade talijanske reprezentacije igra\xc4\x8da starosti do 18 i do 19 godina.'